钦定古今图书集成/明伦汇编/官常典/第764卷 > 《与参政魏容斋书》谢枋得
## 钦定古今图书集成/明伦汇编/官常典/第764卷 > 《与参政魏容斋书》谢枋得

九月吉日，前宋逋播臣大元游民谢某，谨斋沐顿首，
致书于大参政公阁下：“大元制世，民物一新。宋室逋
臣，只欠一死。上天降才，其生也有日，其死也有期。某
愿一死全节久矣，所恨时未至耳。大元慈仁如天，不
妄杀一忠臣义士，虽曰文天祥被奸民诬告而枉死，
后来冤状明白，奸民亦正典刑，其待亡国之逋臣，可”
谓厚矣。某虽至愚极暗，岂不知恩？所以宁为民不为
官者，忠臣不事二君，烈女不事二夫，此天地间常道
也。有伊尹之道，有伊尹之志，则何事非君？何使非民？
若伯夷、柳下惠，则自知不能为伊尹，决不敢学伊尹
矣。自丙戌程御史号“雪楼”，将隆旨宣唤之后，今第五
次大元，以礼招徕，上有尧舜，下有巢、“由，上有成汤，下
有随光；上有周武，下有夷齐。”某所以效虞人之死而
不往，愿学夷、齐之死而不仕者，正欲使天下后世知
大元之量，可与为汤武，能使谢某不失臣节，视死如
归也。兹蒙大参相公居管周先生日夜劳司吏卒十
馀人及坊正屋主监守，岂不忧某之逃走邪？某是男
儿，死即死耳，不可为不义屈，何必逃走？大参相公忧
虑亦大劳矣。先民有言：“慷慨赴难易，从容就死难。”某
兹蒙大参相公缧绁而到大都，以缞绖见留忠齐诸
公，且问诸公，容一谢某，听。某为大元闲民，于大元治
道何损？杀一谢某，成其为大宋死节，于大元治道何
益？只恐前误大宋，后误大元，上帝监观，必有报应。诸
公自“无面目立于天地间。某母丧未葬，据《礼经》不可
除服，只当缞绖见公卿，凶服不可入公门。”大元有命，
当历写江南官吏贪酷、生灵愁苦之状，作万言书献
陛下，一听进退。忠臣不事二君，烈女不事二夫，此某
书中第一义也。某自九月十一日离嘉禾，即不食烟
火，今则并勺水一果不入口矣。惟愿速死，与周夷、齐
汉、龚胜同垂青史，可以愧天下万世为臣不忠者。兹
蒙颁赐，仰见礼士之盛心。某闻之：食人之粟者，当分人之忧；衣人之衣者，当任人之劳；乘人之车者，当载
人之难。某既以死自处，度此生不能报答恩遇矣。义
不敢拜受，所以钧翰台馈事件，尽交还来，使回纳使
帑。外郎又传钧旨云：“欲访”问何事，某初志亦愿效一
得之愚，今则决不敢矣。鲁有公父文伯死，其母敬姜
不哭。室老曰：“焉可有子死而不哭者乎？”其母曰：“孔子，
圣人也，再逐于鲁，而此子不能从。今其死也，未闻有
长者来，内人皆行哭失声，闺中自杀者三。此子也必
于妇人厚而于长者薄也，吾所以不哭。”君子曰：“此言
出于母之”口，不害其为贤母也；若出于妇人之口，则
不免为妒妇矣。言一也，所居之位异，则人心变矣。某
义不出仕者也，今虽有忠谋奇计，则人必以为妒妇
矣，恐徒为天下所笑，惟相度容之。干冒钧严，不胜惶
𢙀。